ΚΟΙΝΩΝΙΑ

Το όνομα του Ρουμάνου Σορίν Ματέι, 21 χρόνια μετά το φιάσκο της ΕΛ.ΑΣ. στην οδό Νιόβης 4 που κόστισε τη ζωή στην 25χρονη τότε Αμαλία Γκινάκη, ακόμη και σήμερα παραμένει στη λίστα των πιο σκληρών κακοποιών που πάτησαν το πόδι τους στην Ελλάδα.

Το ημερολόγιο δείχνει 23 Σεπτεμβρίου 1998 και ο καταζητούμενος από την Αστυνομία, 27χρονος Σορίν Ματέι, εισβάλλει σε ένα διαμέρισμα στον 1ο όροφο της πολυκατοικίας στην οδό Νιόβης 4, στα Κάτω Πατήσια. Στο διαμέρισμα βρίσκονται τέσσερις ανυποψίαστοι πολίτες, ενώ ο Ρουμάνος κακοποιός είναι υπό την επήρεια ναρκωτικών (ηρωίνη) και έχει στην κατοχή του μία χειροβομβίδα. Το θρίλερ των επόμενων ωρών, το οποίο η Ελλάδα είδε σε... απευθείας σύνδεση, έχει μόλις ξεκινήσει.

Ο Ρουμάνος κακοποιός λέει στους ενοίκους του διαμερίσματος ότι δεν σκοπεύει να τους πειράξει και τηλεφωνεί στον τηλεοπτικό σταθμό ΣΚΑΪ, βγαίνοντας στον τηλεοπτικό αέρα με τον κεντρικό παρουσιαστή του δελτίου ειδήσεων, Νίκο Ευαγγελάτο, να συνομιλεί μαζί του και ούτε λίγο ούτε πολύ να παίζει τον ρόλο του διαπραγματευτή για την ΕΛ.ΑΣ. Για σχεδόν 4 ώρες ο δημοσιογράφος και ο κακοποιός είναι σε... ζωντανή σύνδεση, με την Ελλάδα να παρακολουθεί με κομμένη την ανάσα. Μάλιστα, στα στούντιο του τ/σ ΣΚΑΪ φτάνει και ο τότε υπαρχηγός της ΕΛ.ΑΣ., υποστράτηγος Θεόδωρος Πλάκας, για να... συντονίσει τις διαπραγματεύσεις.

Διαπραγμάτευση... On Air

Ο Σορίν Ματέι ζητάει 500.000 δραχμές και να του στείλουν αμφεταμίνες για να συνέλθει από την ηρωίνη. Ωστόσο, οι αξιωματικοί της ΕΛ.ΑΣ. που χειρίζονται την υπόθεση, κρίνουν ότι μπορούν να τον ξεγελάσουν κι αντί για αμφεταμίνες του στέλνουν υπνωτικά χάπια. Ο 27χρονος Ρουμάνος το αντιλαμβάνεται, χάνει τον έλεγχο, κλείνει το τηλέφωνο και απειλεί να τους ανατινάξει με τη χειροβομβίδα. Στο μεσοδιάστημα έχει αφήσει ελεύθερο το μικρό γιο της οικογένειας και τη μητέρα της Αμαλίας Γκινάκη. Στο διαμέρισμα παραμένουν η 25χρονη κοπέλα, ο αρραβωνιαστικός της και ο Σορίν Ματέι, ο οποίος έχει δέσει τα χέρια του με τα δικά τους χρησιμοποιώντας τα κορδόνια από τα παπούτσια του.



Ο τότε Αρχηγός της ΕΛ.ΑΣ., αντιστράτηγος Αθανάσιος Βασιλόπουλος



Ο τότε Αρχηγός της ΕΛ.ΑΣ., αντιστράτηγος Αθανάσιος Βασιλόπουλος, αφού έχει ανακρίνει την επίσης τοξικομανή σύντροφο του Ρουμάνου κακοποιού, εκτιμά ότι η χειροβομβίδα είναι ψεύτικη. Ζητά να απομακρυνθούν τα τηλεοπτικά συνεργεία, καθώς και οι ένοικοι της πολυκατοικίας, σχεδιάζοντας με άλλους αξιωματικούς επιχείρηση εισβολής στο διαμέρισμα του 1ου ορόφου. Δεν έχουν, όμως, κάνει το αυτονόητο σήμερα: Δεν είχαν αποκλείσει τον δρόμο! Οι αστυνομικοί, με επικεφαλής τον Αρχηγό της ΕΛ.ΑΣ., εισβάλουν στο διαμέρισμα αρπάζουν τον αρραβωνιαστικό της άτυχης κοπέλας, ωστόσο, ο Σορίν Ματέι βάζει την Αμαλία Γκινάκη μπροστά του και απειλεί να χρησιμοποιήσει την χειροβομβίδα.

Ο εκκωφαντικός θόρυβος

Ακολουθούν ορισμένα δραματικά δευτερόλεπτα και τελικά ένας εκκωφαντικός θόρυβος ακούγεται από το διαμέρισμα. Ο αντιστράτηγος Βασιλόπουλος είχε εκτιμήσει λάθος την κατάσταση, ο Ρουμάνος κακοποιός χρησιμοποίησε την αληθινή όπως αποδείχτηκε χειροβομβίδα και τραυματίζεται βαρύτατα η κοπέλα, που τελικά αφήνει την τελευταία της πνοή λίγες ημέρες αργότερα στο νοσοκομείο. Το ένα σενάριο θέλει τον Ματέι να τραβάει την περόνη, να βάζει τη χειροβομβίδα στο παντελόνι της Αμαλίας Γκινάκη και να την σπρώχνει προς το μέρος των αστυνομικών. Το άλλο, απλά να τραβάει την περόνη και να την ρίχνει στα πόδια της 25χρονης τότε κοπέλας, που διαμελίστηκε.

Από τα θραύσματα και την έκρηξη τραυματίζονται ακόμα ο Αρχηγός της Αστυνομίας, ο οποίος και μεταφέρεται στο 401 στρατιωτικό νοσοκομείο με ελαφρά τραύματα στο πρόσωπο και ρήξη αριστερού τυμπάνου, ο υπαρχηγός της ΕΛ.ΑΣ. και μετέπειτα αρχηγός αυτής, υποστράτηγος Ιωάννης Γεωργακόπουλος, ο οποίος διακομίζεται στον Ερυθρό Σταυρό με σοβαρά τραύματα στο αριστερό μάτι, ο Βασίλειος Τσιατούρας, προϊστάμενος του εκεί Τμήματος Ασφαλείας και μετέπειτα αρχηγός του Σώματος, ο Γιώργος Mαρκόπουλος, αστυνόμος της Ασφάλειας με ελαφρά τραύματα και ο Γιώργος Παλιούρας, οδηγός του αντιστράτηγου Αθανάσιου Βασιλόπουλου, του οποίου ακρωτηριάζεται το ένα πόδι.

Το βράδυ της 26ης Σεπτεμβρίου, ο Σορίν Ματέι θα βρεθεί νεκρός από τον γιατρό υπηρεσίας του νοσοκομείου των φυλακών Κορυδαλλού όπου και νοσηλευόταν. Ο ιατροδικαστής θα γράψει πως ο θάνατός του οφείλεται σε πνιγμό λόγω εισρόφησης γαστρικού υγρού σε συνδυασμό με την παρατεταμένη καταστολή.



Ο Σορίν Ματέι τραυματισμένος



Το φιάσκο έφερε αλλαγές

Το φιάσκο οδού Νιόβης 4 αποτέλεσε θρυαλλίδα εξελίξεων και αλλαγών στην ΕΛ.ΑΣ., όντας η αφορμή για ομάδα ειδικών διαπραγματευτών και ψυχολόγων για τη διαχείριση απαγωγών και κρίσεων. Για πολλούς μήνες το 1998 κλιμάκια της Scotland Yard και του FBI εγκαθίστανται στην Ελλάδα και εκπαιδεύουν στελέχη της ΕΛ.ΑΣ. για το πώς να χειρίζονται κρίσιμες υποθέσεις, για παράδειγμα τρομοκρατίας ή απαγωγών. Σήμερα, περίπου 50 αστυνομικοί είναι εκπαιδευμένοι!

Τέλος, μετά την αποτυχία της επιχείρησης, ο αντιστράτηγος Αθανάσιος Βασιλόπουλος υπέβαλε την παραίτηση του από το Σώμα, ενώ ανέλαβε την ευθύνη για το λάθος του και τη λανθασμένη ενημέρωση των υπόλοιπων αστυνομικών που έδρασαν υπό τις εντολές του. Τέθηκε σε διαθεσιμότητα για ένα χρόνο με την αιτιολόγηση της ακούσιας ανθρωποκτονίας λόγω αμέλειας, ενώ το δικαστήριο τού επέβαλε πρωτόδικη 12μηνη ποινή φυλάκισης, αλλά μετά από έφεση που άσκησε, αθωώθηκε το 2005.